Diari Oficial de la Generalitat Valenciana


Sumari del DOGV 9801, del 04-03-2024 (2024/1691)

RESOLUCIÓ de 13 de febrer de 2024, de la directora general de Personal Docent, per la qual es convoca la realització d'estades de formació en empreses, organitzacions o institucions situades a Espanya per al professorat amb atribució docent durant el curs acadèmic 2023-2024 en ensenyances de Formació Professional i en Ensenyances Artístiques Professionals i Esportives en centres públics i privats concertats dependents de la Conselleria d'Educació, Universitats i Ocupació, de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9801

Data del DOGV
:   04-03-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/1691


Data del document
:   13-02-2024

Organisme emissor
:   Conselleria d'Educació, Universitats i Ocupació

Tipus de document
:   Resolució

Anàlisi jurídica

 Descriptors 

:   * Conselleria d'Educació, Universitats i Ocupació
    * formació del professorat

RESOLUCIÓ de 13 de febrer de 2024, de la directora general de Personal Docent, per la qual es convoca la realització d'estades de formació en empreses, organitzacions o institucions situades a Espanya per al professorat amb atribució docent durant el curs acadèmic 2023-2024 en ensenyances de Formació Professional i en Ensenyances Artístiques Professionals i Esportives en centres públics i privats concertats dependents de la Conselleria d'Educació, Universitats i Ocupació, de la Comunitat Valenciana. [2024/1691]  
L'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives, en el seu article 14.1.g, recull les estades formatives en empreses com a modalitat de formació duta a terme en entorns de treball professionals reals, amb la finalitat d'adquirir aquells coneixements i pràctiques que no poden ser adquirits en un altre tipus d'acció formativa i són necessàries per a la seua actuació docent en l'especialitat.  
  
Per això, en virtut de les competències que se'm conferixen en l'article 92.1 del Decret 112/2023, de 25 de juliol, del Consell, pel qual s'establix l'estructura orgànica bàsica de la Presidència i de les conselleries de la Generalitat, i en l'article 8 del Decret 136/2023, de 10 d'agost, del Consell, d'aprovació del Reglament orgànic i funcional de la Conselleria d'Educació, Universitats i Ocupació, resolc:  
  
  
Primer. Objecte i àmbit d'aplicació  
1. La present resolució té com a objecte convocar durant el curs acadèmic 2023-2024 la realització d'estades de formació en empreses, organitzacions o institucions situades a Espanya.  
2. Podrà participar en esta convocatòria el professorat amb atribució docent en Formació Professional i en Ensenyances Artístiques Professionals i Esportives que ocupe lloc docent durant el present curs acadèmic en centres públics i privats concertats dependents de la Conselleria d'Educació, Universitats i Ocupació de la Comunitat Valenciana.  
  
  
Segon. Objectius  
La finalitat de la realització de les estades formatives en empreses és contribuir a la millora del desenvolupament professional docent per a l'exercici de les seues funcions recollides en l'article 91 de la Llei orgànica 2/2006, de 3 de maig, d'Educació, modificada per la Llei orgànica 3/2020, de 29 de desembre, per la qual es modifica la Llei orgànica 2/2006, de 3 de maig, d'Educació, així com en l'article 166 del Reial decret 659/2023, de 18 de juliol, pel qual es desenvolupa l'ordenació del Sistema de Formació Professional.  
Els objectius que es pretenen aconseguir amb la realització de l'activitat són:  
1. Conéixer l'organització, el funcionament i la gestió interna dels sectors productius o organitzacions sense ànim de lucre.  
2. Adquirir experiències de l'àmbit laboral en l'entorn real de treball.  
3. Potenciar l'aplicació, en el centre educatiu, dels coneixements i tècniques adquirits, que possibiliten l'actualització cientificotècnica del professorat a través del coneixement de procediments de treball, instrumentació, mètodes organitzatius i processos per mitjà de la integració del professorat en els diferents processos productius.  
  
4. Fomentar la col·laboració entre el professorat objecte de la convocatòria i els diferents sectors productius per a la millora de la competència professional docent.  
5. Possibilitar acords que milloren la programació del mòdul de Formació en Centre de Treball i de projectes de formació DUAL.  
  
Tercer. Elecció i vinculació amb l'empresa, organització o institució  
  
1. L'estada es podrà realitzar en una empresa, organització o institució situada a Espanya, amb la qual el professorat participant haja contactat directament.  
2. En cap cas la persona titular o representant legal de l'empresa proposada podrà ser familiar de primer i segon grau de consanguinitat o afinitat del professorat sol·licitant.  
3. Durant el període de l'estada formativa, el professorat no tindrà cap vinculació o relació laboral amb l'empresa, organització o institució d'acolliment, ni podrà ocupar un lloc de treball dins del seu quadre de personal, per la qual cosa queda exclòs de la legislació laboral vigent.  
  
4. La Conselleria d'Educació, Universitats i Ocupació subscriurà una pòlissa d'assegurança d'accidents per a cobrir les possibles contingències del professorat en formació pràctica, durant el període de realització de l'estada.  
  
Quart. Període de realització i duració de l'estada  
1. L'estada formativa podrà realitzar-se des del següent dia hàbil a la publicació de la resolució definitiva del procediment de selecció en la pàgina web de la Subdirecció General de Formació del Professorat i fins al 31 de juliol de 2024.  
2. La duració total de l'estada tindrà un mínim de 20 hores i un màxim de 50. El professorat realitzarà al dia un mínim de 3 hores i un màxim de 8 i el còmput setmanal no podrà excedir les 30 hores.  
3. L'horari de realització estarà condicionat a les circumstàncies productives de les empreses o entitats i en cap cas podrà coincidir amb l'horari lectiu del professorat participant ni haurà d'interferir en el desenrotllament de les activitats lectives dels centres en els quals ocupe lloc docent.  
  
Quint. Sol·licitud, documentació complementària i termini de presentació  
1. El professorat que desitge participar haurà d'omplir la sol·licitud telemàtica, que estarà composta dels apartats referenciats en l'annex I, seguint les instruccions corresponents mitjançant el formulari específic dissenyat per a esta convocatòria, que estarà disponible en la pàgina web de la Subdirecció General de Formació del Professorat de la Conselleria d'Educació, Universitats i Ocupació:   
http://ceice.gva.es/va/web/formacion-profesorado  
2. Els models de documentació que s'hauran d'adjuntar a la sol·licitud es descarregaran directament de la web anteriorment esmentada.  
3. Només podrà presentar-se una sol·licitud per participant.  
4. L'estada es podrà realitzar en una empresa o com a màxim en dos. Per a això, s'indicaran les dades de les dos en una única sol·licitud.  
5. El professorat que haja participat en convocatòries anteriors i sol·licite participar en l'actual, haurà de presentar obligatòriament una proposta diferent de la realitzada anteriorment, preferentment relacionada amb els mòduls que impartix.  
6. El termini de presentació de sol·licituds serà de quinze dies hàbils a comptar des de l'endemà de la publicació d'esta convocatòria en el Diari Oficial de la Generalitat Valenciana.  
  
Sext. Instrucció i comissió de selecció  
1. L'òrgan instructor de la present convocatòria serà el Servici de Planificació i Gestió de la Formació Permanent del Professorat.  
  
2. Com a òrgan col·legiat en el procés de valoració i selecció de les propostes d'estades es constituirà una comissió de selecció i seguiment que emetrà un informe en el qual es concrete el resultat de l'avaluació. La comissió estarà composta per:  
a) Presidència:  
- La subdirectora general de Formació del Professorat o persona en qui delegue.  
b) Vocals:  
- La cap del Servici de Planificació i Gestió de la Formació Permanent del Professorat o persona en qui delegue.  
- Una persona designada per la Direcció General de Formació Professional.  
- Les direccions dels CEFIRE d'Alcoi i específic de Formació Professional i Ensenyances Artístiques i Esportives.  
- Dos assessories de CEFIRE designades per la subdirectora general de Formació del Professorat.  
- L'inspector general o inspector/a en qui delegue.  
c) Secretaria:  
- Una persona designada per la cap del Servici de Planificació i Gestió de la Formació Permanent del Professorat.  
  
Sèptim. Barem de selecció  
Per a ser seleccionada, la proposta d'estada ha de complir els principis d'originalitat i personalització i un mínim de tres dels requisits següents:  
1. Els objectius plantejats en la proposta s'adeqüen als cicles formatius o família professional corresponents.  
2. L'especificitat dels aspectes tècnics o organitzatius impedix accedir a la formació per altres mitjans.  
3. Hi ha relació directa entre els mòduls que s'impartixen i la proposta presentada.  
4. Els objectius plantejats i l'empresa o col·lectiu seleccionat pel sol·licitant són idonis per als mòduls/matèries impartides pel professorat.  
5. La proposta s'adequa a l'entorn productiu del centre educatiu del professorat participant.  
  
Octau. Resolució  
1. Proposta motivada de resolució  
La subdirectora general de Formació del Professorat, a la vista de l'expedient i de l'informe de la comissió de selecció, formularà la proposta de resolució provisional a la directora general de Personal Docent, qui resoldrà. La resolució provisional es farà pública a través de la pàgina web de Formació del Professorat de la Conselleria d'Educació, Universitats i Ocupació.   
https://ceice.gva.es/va/web/formacion-profesorado  
S'obrirà un termini de 4 dies hàbils a comptar des de l'endemà de la seua publicació perquè les persones interessades puguen presentar-hi al·legacions davant la comissió a través de la pàgina web indicada anteriorment.  
Una vegada examinades les al·legacions la subdirectora general de Formació del Professorat formularà la proposta de resolució definitiva a la directora general de Personal Docent.  
2. Resolució definitiva  
Vista la proposta de la subdirectora general de Formació del Professorat, la directora general de Personal Docent dictarà la resolució definitiva del procediment, que es publicarà en la pàgina web de la Subdirecció General de Formació del Professorat de la Conselleria d'Educació, Universitats i Ocupació.  
  
Nové. Renúncies  
1. El professorat seleccionat podrà renunciar a l'estada si hi ha causes justificades que impedisquen la incorporació a l'empresa, organització o institució. Per a efectuar la renúncia, s'haurà de completar i signar el document de renúncia que estarà disponible en la pàgina web de la Subdirecció General de Formació del Professorat de la Conselleria d'Educació, Universitats i Ocupació: http://ceice.gva.es/va/web/formacion-profesorado. Una vegada omplit i signat, s'haurà d'enviar a l'adreça de correu electrònic akvgdtffmtgpszy@bfv.ky.  
2. La no incorporació a l'empresa, organització o institució, o l'abandó abans de la finalització sense causa justificada, suposarà la renúncia a la participació en estes estades formatives durant els dos anys següents.  
  
Dècim. Seguiment, avaluació  
1. El CEFIRE d'Alcoi i el CEFIRE específic de Formació Professional i Ensenyances Artístiques i Esportives, realitzaran el seguiment i avaluació d'estes estades formatives.  
2. Per a l'avaluació d'estes, el professorat participant entregarà de manera telemàtica, una memòria final que haurà de ser original i personalitzada a través de la web de la Subdirecció General de Formació del Professorat.  
3. La memòria inclourà la documentació i els apartats que consten en l'annex II. Per a poder realitzar-ne l'avaluació, haurà d'estar correctament omplida i adjuntar-hi la totalitat de la documentació sol·licitada.  
  
4. El termini per al lliurament de la memòria serà de 15 dies hàbils a comptar des de l'endemà de la finalització de l'estada. Una vegada estudiada la documentació remesa, els CEFIRE d'Alcoi i específic de Formació Professional i Ensenyances Artístiques i Esportives realitzaran els informes de seguiment pertinents i elaboraran l'acta final d'avaluació.  
  
  
Onzé. Certificació i inscripció en el registre de formació  
1. Els CEFIRE d'Alcoi i específic de Formació Professional i Ensenyances Artístiques i Esportives seran els responsables de certificar i realitzar la inscripció en el registre de formació una vegada finalitzat el període de realització de les estades establit en la convocatòria.  
2. El professorat que haja participat en les estades formatives i tinga una avaluació favorable en la realització d'estes, tindrà dret a la certificació de les hores totals de duració de l'estada realitzada indicades en l'acta final d'avaluació, fins a un màxim de 50 hores, d'acord amb el que es disposa l'article 16.1 de l'Orde 65/2012, de 26 d'octubre, de la Conselleria d'Educació, Formació i Ocupació, que establix el model de formació permanent del professorat i el disseny, reconeixement i registre de les activitats formatives, en la qual constaran l'empresa, les hores i la data de realització.  
3. Les empreses, organitzacions o institucions rebran d'ofici, de la directora general de Personal Docent, un certificat acreditatiu de la seua col·laboració. Així mateix, podran rebre este certificat, amb la petició prèvia dirigida al Servici de Registre i Acreditació Docent, les persones tutores designades per l'empresa, organització o institució en l'atenció al programa d'estades formatives, que figuren en el document d'autorització per a la realització de l'estada formativa.  
  
Dotzé  
De conformitat amb el que s'establix en els articles 112, 121 i 122 de la Llei 39/2015, d'1 d'octubre, del procediment administratiu comú de les administracions públiques, contra la present resolució, que no posa fi a la via administrativa, es podrà interposar un recurs d'alçada davant del conseller d'Educació, Universitats i Ocupació en el termini d'un mes, des de l'endemà de la publicació de la present resolució en el Diari Oficial de la Generalitat Valenciana.  
  
València, 13 de febrer de 2024.- La directora general de Personal Docent: Sonia Amelia Sancho de Vicente.  
  
  
ANNEX I  
Sol·licitud telemàtica  
  
1. Proposta d'estada, que haurà de ser original, personalitzada i vinculada a la família professional. S'hi especificarà:  
a) Títol: farà referència explícita a les competències professionals i organitzatives a aconseguir en l'estada i no excedirà de 100 caràcters.  
  
b) Objectius generals.  
c) Característiques de l'empresa.  
d) Justificació de l'elecció de l'empresa, organització o institució.  
  
e) Programació de les activitats, període previst de realització (duració) i temporalització. Una vegada aprovada l'estada qualsevol modificació en el període de realització o temporalització de les activitats es comunicarà a l'assessoria de la família professional corresponent, perquè ho autoritze.  
f) Relació que hi ha entre competències professionals, personals i socials de les ensenyances de la família professional a què pertany, i les possibilitats tècniques i organitzatives de l'empresa, organització o institució.  
2. Autorització de l'empresa, organització o institució on es realitzarà l'estada formativa, signada per la persona responsable. En el cas d'haver designat una persona tutora, s'indicaran les seues dades personals en el document.  
3. Certificat de la secretaria del centre de destinació amb el vistiplau de la direcció, signat i segellat, en el qual conste:  
a) Situació administrativa del professorat sol·licitant.  
b) Ensenyances i matèries o mòduls que impartix.  
c) Compatibilitat horària de la proposta d'estada formativa, on es farà constar l'horari lectiu del professorat sol·licitant i l'horari de l'estada.  
4. Declaració responsable.  
  
  
ANNEX II  
Memòria  
  
1. Certificat signat per l'empresa, organització o institució que acredite la realització de l'estada, especificant les hores totals, les dates i lloc de realització. Este document haurà de ser descarregat pel participant de la pàgina web de la Subdirecció General de Formació del Professorat de la Conselleria d'Educació, Universitats i Ocupació: http://ceice.gva.es/va/web/formacion-profesorado i signat per l'empresa en finalitzar les pràctiques.  
2. Objectius assolits a la finalització de l'estada.  
3. Desenrotllament de l'estada. En este apartat es farà constar el treball realitzat en les diferents fases d'esta, així com les implicacions organitzatives que ha suposat el seu desenrotllament.  
4. Conclusions i suggeriments. Es reflectiran els assoliments de l'estada i la seua incidència en la docència directa, la valoració del procés seguit i del producte assolit, i les propostes que, per al futur, es deriven de la seua realització.